
jegyzőkönyv
a Városfejlesztési és Környezetvédelmi Bizottság 2012. 02. 07-i rendkívüli üléséről



Helyszín: II. 282. tárgyaló
Időpont: 2012. február 7. 11 óra	


A bizottság részéről jelen vannak: 

Szaniszló Sándor 	Bizottsági elnök
Somfai Ágnes 		Bizottsági alelnök
Gyenge Zsolt,                       Bizottsági alelnök
Orbán Gyöngyi		Bizottsági tag
Nyíri Csaba                          Bizottsági tag
Rózsahegyi Péter		Bizottsági tag
Szatmáryné Jahl Angéla       Bizottsági tag
	
Meghívottként jelen vannak: a mellékelt jelenléti ív szerint.

Az ülést vezeti: Szaniszló Sándor elnök.

Az ülés határozatképes.

0. napirendi pont
Napirend
SZANISZLÓ SÁNDOR: Tisztelettel köszöntöm a bizottság tagjait és kedves vendégeinket. A mai rendkívüli ülésünkön egy napirendi pont tárgyalása szerepel, ez a BKV helyzetével foglalkozó tájékoztató. Sok hírt lehetett hallani mostanában arról, hogy olyan szintű napi problémák jelentkeznek, amit már az utasok is észlelnek. A tájékoztatásnak az lenne a lényege, hogy lássuk azt, hogy hol tartanak azok az erőfeszítések, amelyek azt célozzák, hogy fenntartható legyen a társaság működtetése. Somodi László úr a BKK-tól tájékoztatná a bizottságot a helyzetről, aztán megkérnénk Várszegi Gyula vezérigazgató urat, hogy egészítse ki a BKV részéről. Utána pedig feltennénk mi a kérdéseinket. Van-e valakinek észrevétele? Ha nincs, akkor kérem, szavazzanak a napirendről. (Szavazás) 7 igen, egyhangú.
16./2012.(02.07.) Városfejlesztési és Környezetvédelmi Bizottság határozata
A Városfejlesztési és Környezetvédelmi Bizottság napirendjét az alábbiak szerint fogadja el:
1. A BKV Zrt. napi működési problémáinak kihatásáról a fővárosi tömegközlekedés fejlesztési koncepciójára (szóbeli tájékoztató)
Előterjesztő: Szaniszló Sándor
Szavazás: 7 igen, 0 nem, 0 tartózkodás
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

1. napirend
SZANISZLÓ SÁNDOR: Megkérem Somodi urat, hogy tájékoztassa a bizottságot a BKV jelenlegi helyzetéről és a várható fejleményekről.
SOMODI LÁSZLÓ: Tisztelt Bizottság, a közlekedésszervezői oldalra koncentrálnék, aztán Várszegi úr jobban el tudja majd mondani a napi szintű üzemeltetési problémákat. A BKV közszolgáltatási szerződése április 30-án lejár. Mindenképpen szükséges ezután egy új szerződés megkötése, nagyon fontos tudni, hogy a Magyarországon közvetlenül és direktben hatályos EU-s jogszabályok és a hatályos törvények szerint a közszolgáltatási szerződésnek a közlekedésre vonatkozóan tartalmaznia kell a szolgáltatás módját, minőségét, mennyiségét, a finanszírozás módját. Önök előtt is ismertek azok a tárgyalások, amelyet a BKK a BKV-val közösen, és a városvezetés maga folytat a kormányzattal a problémák megoldása érdekében.  A hivatalos javaslatok megküldésre kerültek, főpolgármester úr részt vett egy kormányülésen, és folynak a további egyeztetések. 32 milliárd forint állami normatív támogatáson felül további 30-40 milliárd az, ami hiányzik az idei évi működéshez. Ezen felül van egy közel 60 milliárd forintos lejáró hitelállománya, amiből közel 40 milliárd forint április végéig jár le.  Folynak a tárgyalások ennek az átütemezéséről, de ezek csak töredékesen bíztató jelek. Egy átmeneti likviditási hitel illetve 6 milliárdos támogatás került megszavazásra a múlt heti Közgyűlésen, amint azt Önök is tudják. Ez márciusig biztosítja a finanszírozását a BKV-nak. Mindenképpen égető a finanszírozás megoldása, másképpen a fizetésképtelenség fenyeget. Nagyon fontos, hogy a szolgáltatás mennyiségi-minőségi paraméterei megőrzésre kerüljenek. Eddig ez az egyértelmű szakmai szándék. Amit még tudni kell, hogy a főváros költségvetéséből megtett lépéseken túl a másik oldalon is megtörténik számos olyan lépés, ami a gazdasági hatékonyság javulását és minden létező tartalék felkutatását tartalmazza. Például a Közgyűlés elfogadta, hogy a buszágazat jelentős része akár versenyeztetéssel is odaítélhető más szolgáltatóknak, hogy ha kedvezőbb költségszinten tudják biztosítani a szolgáltatást, de minden intézkedést megragad a szakma, amivel takarékoskodni lehet. Alapvetően szükséges, hogy a magas szintű egyeztetéseken konkrét megoldások szülessenek hamarosan, különben márciusban beáll a rendszer fizetésképtelensége és összeomlása. Lehetnek olyan gondolatok, hogy ha a Malév leállhat egyik napról a másikra, akkor ez itt is előfordulhat. Annyiból más a helyzet, hogy a tiltott támogatás kérdésköre itt nem merülhet fel. Az látszik, hogy a BKV menedzsmentje most már komoly konfliktusokat vállal fel a munkavállalói oldallal a szolgáltatások szintjének megőrzése érdekében. Köszönöm, ha kérdés van, akkor természetesen válaszolok.
SZANISZLÓ SÁNDOR: Köszönjük szépen, vezérigazgató úré a szó.
VÁRSZEGI GYULA: Először visszautalnék arra, hogy a BKV-t hol lehet elhelyezni a közlekedési szolgáltatás palettáján. Európában, ami a hálózati lefedettséget és menetrendi sűrűséget illeti, példanélküli a BKV szolgáltatása. Én azt hiszem, hogy ez egy olyan cég, melyik a lehetőségek határain belül a helyzet magaslatán áll. A lehetőségeket viszont nem a cég állítja elő. Az utóbbi két évben a BKV üzemi nyereséget produkált, ami azt jelenti, hogy a működés nyereséges, és ha nem kellett volna a pénzügyi műveletek eredményével  lerontani a mérleget, akkor két nyereséges év lenne mögöttünk. A pénzügyi eredményeket két dolog motiválja, egyrészt a kamatok, másrészt a metró beruházással kapcsolatos árfolyam-változások, amire nekünk sok hatásunk nincs. Az biztos, hogy amit kamatot ki kell fizetni, összeszámoltam, ha 2004 óta nem kellett volna kamatot fizetni, akkor ebből az egész buszparkot le lehetett volna cserélni, és akkor most nem itt tartanánk. Ami a pillanatnyi helyzetet illeti, egy lehetetlen helyzetben vagyunk az év első negyedévét illetően, mert az eddigi gyakorlat a finanszírozást illetően nem folytatódott. Egyébként ez a gyakorlat nem volt rossz, papíron néhány milliárd nyereséget jelentett. Ez pénzben ugye nem jelent meg. Az EU irányelvek előírják, hogy a jövőben ez így nem folytatható. Aki rendel, annak fizetni kell. Májustól csak olyan szerződést köthetünk, hogy a BKV nem vállalhat olyan feladatot, ami nincs finanszírozva. Ez egy jogi szituáció, elég nehezen tudnám ezt a gyakorlatba átültetni, de jogszerűen nem írhatunk alá olyan szerződést, ahol nincs átláthatóan, hosszú távon megoldva a finanszírozás. Ilyen toldozással-foltozással, kormánykeggyel nem lehet egy céget működtetni, hogy adunk, nem adunk, vitatkozunk, alkudozunk. Ez ennyibe kerül, nem kerül sokba, ezt akartam mondani, a legolcsóbb szolgáltató a BKV Európában. Az EU országokat nézve.  Hogy ezt a kritikus 3-4 hónapot hogyan tudjuk túlélni? A legkritikusabb a január volt, amikor semmilyen finanszírozása nem volt a BKV-nak, csak a jegybevétel. Ez az éves bérletek miatt jelentősen nagyobb, mint egy átlagos hónapé, ez kicsit kisegített bennünket. Az is segített, hogy az elmúlt évben volt egy nem túl jelentős milliárdos nagyságrendű megtakarítás. De ez még mindig nem lett volna elég a működéshez, kénytelenek voltunk drasztikus takarékossági intézkedéseket tenni, ennek egy része fizetés-halasztásban mutatkozott meg, minden olyat, amiért fizetni kellett volna, azt megtiltottuk. Ennek egyszerű oka volt, annyi pénzt akartunk a kasszába, amennyni bért ki kellett fizetni a januári munka után. Aki ezt úgy értette félre, hogy úri passzióból nem veszünk alkatrészt, az nagyon félreértette a dolgot. Megjegyzem, hogy a BKV saját pénzből csökkentette a hitelállományát az elmúlt 3 évben, 15 milliárd forinttal. A 75-tel szemben már csak 60 milliárdnál tartunk a hitelállománnyal. Ez nem egy kis fegyvertény. Ami a következő hónapokat illeti: a február a 6 milliárdos tulajdonosi  működési támogatással, másrészt az esedékes 4 milliárdos hitel visszafizetésének a megtámogatásával  rendben van. Van még ebből a tagi kölcsönből 5 milliárd, ami szintén ilyen hitel-visszafizetésre fordítható lesz, csak az a gond, hogy márciusban nem 5 milliárdot kell visszafizetni, hanem 16-ot. Valamennyit talán át tudunk ütemezni, de legjobb esetben is 10 milliárd olyan hitel van, aminek nincsen fedezete. Ennek a fele úgy tudom kormány-garantált, a menedzsment ugye úgy döntött, hogy ha kormány garantálta ezt a hitelt, akkor majd fizesse ki. Nincs nekünk erre fedezetünk. Ezt a pénzügyminisztérium majd kifizeti, de még mindig marad 5 milliárd. Tudniillik minden hónapban 5-6 milliárd a működési hiány. Sokáig ezt nem lehet csinálni, mert ránk fog dőlni. Áprilisig már nem is merek gondolni, mert az már nagyon bizonytalan lenne. Ez a működés szempontjából, talán nem is kell mondani, hogy mit jelent, hogy lehet vállalatszerűen működni ilyen feltételek mellett. A szolgáltatást egy fikarcnyival sem csökkentjük, azért sem, mert áprilisig van szerződésünk. Ezen mi nem is akarunk csökkenteni. Ha a tulajdonos azt mondja, hogy csökkentsünk, akkor megtesszük, de saját elhatározásból nem. Az időjárás és a körülmények is meglátszanak a teljesítmény-kibocsátáson, különösen a nem kötöttpályát illetően. Télen a meghibásodások száma duplája a normális, mondjuk őszi-tavaszi időszakban jelentkezőknek. Ez nincs összefüggésben ezekkel a takarékossági rendelkezésekkel, hisz olyan alkatrészt nem veszünk, ami nagyobb munkához kellene, hanem ami a biztonságos kibocsátáshoz szükséges. A működésünket leginkább az teszi nehézzé, hogy a cég nem vállalhat kötelezettséget arra az időszakra, amikor a finanszírozása nincs szerződéssel alátámasztva. Ez a májusi időszak. Addig mi semmilyen rendelést, szerződést nem köthetünk a május utáni teljesítésre, amíg nincs május utánra szerződésünk. Ez okozza a legtöbb gondot. Ennek esett áldozatául a kollektív szerződés is, hisz én nem írhatok alá olyan kötelezettséget, aminek nincs fedezete. Most nincs fedezete. Hozomra nem lehet szerződést kötni. Én nagy reményeket fűzök az új közszolgáltatási szerződéshez, ami remélem, hogy meg fog felelni az unios irányelveknek. Ha nem, akkor nem arról lesz szó, hogy elmarasztalják majd a tulajdonost azért, mert tiltott támogatást nyújtott a BKV-nak, itt erről szó sincs. Az unio épp azt írja elő, hogy nem lehet eldugdosni a költségeket hitelek mögé, eddig ez történt. Hitelből működött a cég, aminek a szolgáltatását a megrendelő nem fizette ki az elmúlt 20 évben. Ez tovább nem lesz tartható. Köszönöm szépen.
SZANISZLÓ SÁNDOR: Köszönjük szépen, Gulyás Attila elnök úré a szó, VTDSZSZ.
GULYÁS ATTILA: Köszönöm a szót, pár mondantot mondanék munkavállalói szempontból. Kezdem a tavalyi évvel. A BKV-nak van egy kollektív szerződése, amelyben két szempontból vannak megfogalmazva a dolgok. Vannak béren kívüli juttatások, amelyeket a dolgozók kapnak. Történelmileg ez úgy alakult, hogy ezek mindig bértárgyalások során emelődtek be a kollektív szerződésbe, és ezek a bértárgyalások zömében úgy történtek, hogy mondjuk  volt 100 egységnyi pénz arra, hogy béremelés történjen, de abból mondjuk csak 80 egységnyi lett alapbéremelésre és pótlékokra fordítva, 20 egység pedig olyan kezdvező adózású rendszerekbe lett beforgatva, ami a BKV-nak volt az érdeke. Ezek törvény adta lehetőségek voltak. Ezek mindig a béremelésekből lettek lecsípve. A másik tételsor a foglalkoztatásra vonatkozik a kollektív szerződésben. A BKV esetében a munka törvénykönyve nem szabályozza kellőképpen a kereteket, és itt a különböző munkarendek is szabályozva vannak, pl. a járművezetők speciális osztott munkaidejére nézve. Tehát nemcsak a munkavállalóknak, hanem a munkáltatónak is ugyanolyan fontos, hogy ne boruljon fel ez a rendszer. Ez a kollektív szerződés idáig működött, időnként korrigáltunk is rajta, amit néha a szakszervezetek, néha a munkáltató kezdeményezett. A tavalyi évben volt egy bérmegállapodás. Ezt bértömegre kötötte a cég, ez azt jelenti, hogy bizonyos teljesítményhez kötött bértömegben egyeztünk ki a munkáltatóval. Itt már látszott, hogy zavar van, év végén volt egy jelentősebb bérmegtakarítás, több száz milliós tétel, amit a megállapodások értelmében újra kellett volna tárgyalni, és valamilyen formában ezt kifizetni a munkavállalóknak. Ez járt volna az embereknek, ehhez hasonló szituáció volt a fővárosnál, ott kifizették. A BKV-nál ez nem történt meg. Egy töredék összeg, 50 millió forint került kifizetésre, és több száz millió benn maradt. Itt a munkáltató már a pénzhiányra hivatkozott. December 3-án a munkáltató felmondta a BKV kollektív szerződését. Három hónapos felmondási idő van, március 3-án lejár a jelenleg hatályos kollektív szerződés. Elkezdődtek a tárgyalások, erre rányomja a várakozás a bélyegét, hogy nem lehet tudni, mi lesz a kormány által biztosítandó 32 milliárdos támogatással. Az jött le a tárgyalásokon, hogy a BKV maradék elven kezeli az embereket, azt mondják, hogy meglátjuk, mennyi támogatás jön be a céghez, meglátjuk, hogy az mire elég, és ha marad a dolgozóknak pénzt, akkor ebből kaphatnak. Ami a nagy probléma ebben a helyzetben, hogy a kollektív szerződésben rögzített juttatások miatt, ha ez megszűnne, akkor egy több műszakban dolgozónak a nettó jövedelme havi 20-30%-kal csökkenhetne.  Ráadásul a kollektív szerződés felmondása nem- csak jövedelem-csökkenést jelent, hanem megtudtuk a munkáltató elképzelését az új kollektív szerződésre vonatkozóan. Úgy foglalható össze, hogy minden benne van, ami a munkáltatónak fontos, és semmi nincs benne, ami a munkavállalónak fontos. Gyakorlatilag ez a munka törvénykönyv szintjére megy vissza. Ráadásul időbeli hatálya a munkáltató szerint csak júliusig tart. Ebből látszik, hogy júliusban jönne egy második csapás is a munkavállalóknak, amikor az új munka törvénykönyvéhez megint hozzáigazítanák a kollektív szerződést. Az új munka törvénykönyvében bizonyos juttatások tovább csökkennek, illetve a túlóráztatás lehetősége tovább nő, ami nemcsak kevesebb keresetet jelent, hanem elbocsátásokat is. A támogatásokkal kapcsolatban azt látjuk, hogy egyrészt a kormánytól a 32 milliárdos  támogatás be van fagyasztva, nem tudjuk, miért nem sikerül megegyezni. Ugyanakkor a főváros részéről az évek óta nagyjából 10 milliárdos működési támogatás, amit igaz, tavaly nem kaptunk meg, most már ez is tovább csökken, kétfelé lett osztva. Ebből 4 milliárdot megkap a BKK, 100-200 fős szervezet, ugyanakkor a BKV-ra, ahol 12 ezren dolgoznak, csak 6 milliárd jut. Ez tovább rontja a cég helyzetét. A bértárgyalások is elkezdődtek, ott elmondta a munkáltató, hogy a kötelezően előírt minimálbér-emelést, és a kormányhatározatban rögzített bérkompenzációt nem tudják egyelőre végrehajtani. Kiszámolják, bérszámfejtik, csak nem tudják odaadni a dolgozóknak. Elnök úr majd megcáfol, ha rosszul tudom, de úgy értesültem, hogy a vezetői prémiumokat a holnapi nap folyamán ki fogják fizetni. Ez nyilván jogos, csak nem tartom jelen helyzetben politikusnak ezt a megoldást. Az emberek azt érzik, hogy nem becsülik meg a lojalitásukat, maradék elven kezelik őket. Meggyőződésem, hogy sokan kilátástalan helyzetbe fognak kerülni. Ma első lépésként a BKV székház előtt lesz egy demonstráció, ahol elmondjuk ezeket, és át fogjuk adni elnök úrnak azokat a követeléseket, amik megfogalmazódtak. Elmondta elnök úr, hogy egyfajta váltóhamisítás lenne az, ha olyan kötelezettséget vállalna, amire nincsen fedezet. Konkrétan gondol a bérek kifizetésére, a kollektív szerződés juttatásaira. Én úgy gondolom, hogy az összes többi szerződés esetében ez a mondás fönn kéne álljon. Tehát ha az egyik irányba ez egy felelőtlen kötelezettségvállalás lenne, egyetértek vele egyébként, nincs fedezete, de akkor, leegyszerűsítve mondom, le kéne húznia a rolót a BKV-nak és azt mondani, hogy akkor ilyen alapon miért kötött szerződéseket beszállítókkal, áramra, alkatrészre, ha nincs meg a fedezete. Mivelünk ezt meg lehet csinálni? Zárszóként annyit mondok, nem értem, hogy józan ésszel ezt hogy nem lehet belátni. Ha a BKV bedőlne, vagy olyan zavarok jelentkeznének, ami jelentős mértékben kihat a közlekedésre, és tényleg csak a dolgozók áldozatvállalása az, ami működteti a rendszert, akkor az nem fog megállni a BKV határain belül. Más cégekre is át fog ez terjedni, országos szinten, és ki fog hatni a gazdaságra. Bármennyire nincsen pénz egy országban, azt a döntéshozóknak meg kéne oldaniuk, hogy a közlekedés működjön, mert ez mindennek a motorja. Az emberek nagyon elkeseredettek, nagyok az indulatok, a szakszervezetek próbálnak tárgyalni, próbáljuk ezt  kezelni, de attól tartok, ha ezt rövidesen nem sikerül normális mederbe terelni, akkor már mi sem fogjuk tudni ezeket az indulatokat kezelni. Köszönöm a figyelmet.
SZANISZLÓ SÁNDOR: Köszönjük szépen, haladjunk úgy, hogy föltesszük a kérdéseinket, és akkor utána tudnak reagálni. Nyíri Csaba polgármester úré a szó.
NYÍRI CSABA: Köszönöm, a vendégek által elmondottak is megerősítettek abban a tudatban, hogy a nemzet fővárosának közlekedése nem Budapest problémája, és nem lehet rálőcsölni a fővárosra. Ebben részt kell vállalnia az egész országnak. Tegnap hallgattam Rogán urat, aki azt mondta, hogy a tömegközlekedési szolgáltatások piaca nem versenypiac. A közvetlen állami finanszírozás nem esik versenykorlátozás tilalma alá. Ez is igaz, ezt is hallottuk. Az állam normatív alapon fogyasztói árkiegészítés és veszteség-finanszírozás formájában is adhat támogatást a BKV-nak. Erről hallhatunk-e valamit a BKK-tól? Mert addig úgy sem oldódik meg semmi. Köszönöm.
SZANISZLÓ SÁNDOR: Köszönjük szépen, Rózsahegyi úr következik.
RÓZSAHEGYI PÉTER: Köszönöm, én arra a gyakorlatra szeretnék rákérdezni, ami az elmúlt években indult, és nem fejlődik olyan mértékben, mint ahogy jó volna. Lehet, hogy ebben a finanszírozási problémában is segítene. A szerződéses alvállalkozóknak átadott járatokra gondolok. Vajon, ha nagyobb számban működnének ilyen járatok, az segíthetne-e valamit a mérlegen? Beleszőnék egy kis helyi érdekű kérdést is. A XVII. kerületben várjuk az ún. „Csaba-busz” elindítását, ami egy vasúri ráhordó  járat lenne, amelynek el tudnánk képzelni mi ott a kerületben ilyen fajta üzemeltetését. A 197-es busz már jár ilyen módon. Tehát az ilyen fajta közelítés tudna-e segíteni valamit? A másik kérdésem egy olyan kört érint, ami nem is a BKV feladata, hanem egy partneré, egy reklámcégé. Ha jól tudom, az Intermédiával 25 éves szerződést kötött az előző fővárosi vezetés, ami még él, a fedett buszvárók létesítésére, javítására, fenntartására, aminek nincs költségvonzata a BKV-t és a fővárost illetően, mert reklámbevételekből tartja karban a cég ezeket a megállokat. Úgy látom, hogy ez nem történik meg olyan arányban, mint szükséges lenne. A mindennapokhoz ez hozzátartozna. Ebben várható-e változás? Köszönöm.
SZANISZLÓ SÁNDOR: Alelnök asszonyé a szó, aztán Balogh úr következik.
SOMFAI ÁGNES: Visszautalva Péter utolsó említésére az utasváró szerződéssel kapcsolatban, úgy tudom, folyik vizsgálat arról, hogy miért nem teljesítik a kötelezettségüket. Ez egy nagyon kedvezőtlen szerződés, amit 25 évre megkötöttek. Néhány dologra lennék kíváncsi. Elhangzottak a megtakarítási lehetőségek. Egyelőre úgy tűnik, hogy az embereken akarják ezt kezdeni. Kíváncsi lennék vezérigazgató úr véleményére, mi az, ami még hátra van? Mi úgy látjuk, hogy például a „kutyaólas” jegyértékesítésben van egy olyan megtakarítási lehetőség, ami akár több miliiárdot jelenthet. Említhetjük a reklámszerződéseket is, ahol jelenleg állami cégek önkormányzati cég felületein hirdetnek és a bevétel egy magáncéghez megy. Itt  is van megtakarítási lehetőség. Illetve az elavult jegyrendszer is azt eredményezi, hogy sok a bliccelő. Én is utalnék Rogán úr nyilatkozataira, azt mondta a Malév kapcsán, hogy azért nem baj, hogy kapott 100 milliárdot az elmúlt 2 évben, mert ugyanannyit befizetett járulékok formájában. A BKV kapcsán is szoktuk ezt emlegetni, hogy a 32 milliárdos fogyasztói árkiegészítés az értékének a negyedét elvesztette 2006. óta, mert nem lett indexálva. Nagységrendileg ugyanennyit fizet be a BKV. Szeretném pontosabban megismerni a számokat. Az is elhangzott, hogy a fogyasztói ár kiegészítést továbbra is ki fogja fizetni a kormányzat, jelenleg 16 milliárd forint a fogyasztói ár kiegészítés, kb. 10 milliárdot viszont pont azért nem térít meg, mert 2001. óta itt fix összeget kap a cég. Tehát itt is keletkezik egy olyan lyuk, amit nem térítenek meg a cégnek. Gyakran elhangzik, hogy a bérek 20-30 %-kal magasabbak az iparági átlagnál. Kíváncsi lennék ennek a megállapításnak a finomítására. Hogyan tudják Önök ezt védeni, mert ez egy támadási felület. Felmerül a menedzsment bére is, ami elég magas átlagbérnek számít. Erről is szeretnék pár szót hallani.
BALOGH PÁL: Köszönöm, úgy tudom, hogy 2004-ben köttetett meg az a szerződés, ami most lejár. Kérdezném a vezérigazató urat, hogy az ebben a szerződésben vállalt kötelezettségek hogy teljesültek. Mert ez vezetett tulajdonképpen a mai helyzethez. Voltak-e olyan kedvezményadások a BKV felé, kötelezettségek, amelyeket a tulajdonos nem térített meg. Én tudom ezekre a választ, csak jó lenne, ha ez elhangozna.
SZANISZLÓ SÁNDOR: Nekem két kérdésem lenne, a mostani tudásunk szerint mikorra várható a közszolgáltatási szerződés megkötése? A másik, sokat beszéltünk a busz-ágazat kiszervezésről szóló BKK tanulmányról. Meg lehet-e ezt ismerni? Kérem, akkor válaszoljanak a kérdésekre. Várszegi úré a szó.
VÁRSZEGI GYULA: Próbálok sorrendben reflektálni. A busz alvállalkozók esetében felmerült, hogy ez mennyiben segíthet. Most a BKV autóbusz teljesítményének ezek 5 %-át teszik ki, ez 100 buszt jelent. Nem olcsóbb, mint a BKV. Ki lett írva egy pályázat, mert ezek is lejárnak áprilisban. Itt megint belekerültünk egy csapdahelyzetbe. Két dolog lehet. Az egyik, hogy drágább lesz, mint amennyiért mi kérjük, a másik, hogy nem lesz annyi ajánlkozó. A főcsapda az, hogy miután nincs szerződésünk, mi nem tudunk alvállalkozókkal szerződést kötni.  Kevéssé valószínűsíthető, hogy valaki olcsóbban fog szolgáltatást nyújtani, mint a BKV. Nincsen ingyenleves ezen a területen sem. Ugyanazok a költségek jelennek meg mindenhol. De a puding próbája az evés, meglátjuk, mennyien fognak jelentkezni, milyen kondíciókkal. 1+1+1 évre írtuk ki a pályázatot, tehát nem kötelezzük el magunkat hosszú távra. De addig semmilyen távra nem tudjuk elkötelezni magunkat, amíg nem tisztázódik a finanszírozás. A BKV a bázishoz képest és nem a dolgozók rovására 2-3 milliárddal csökkentette a költségszintjét az idei évhez képest. Olyannak az elhagyásával, amire nincsen szükség. Pl. a biztosítási díj sokkal kisebb, a telekommunikkációs díjjon spóroltunk, vagy az éjszakai hazaszállítását a dolgozóknak nem olyan módon végezzük, mint eddig. Tehát ez nem bér megtakarítás. Egy bérmegtakarítás van ebben az összegben, az, hogy a menedzsment bére 300 millióval csökkent az előző évhez képest. Ennek az az oka, hogy a főváros szabályozta ezeket a kereteket és abban keretben van benne a menedzsment bére. Ez belekerült abba a kalapba, amiből január végén bért fizettünk. Ezen lehet vitatkozni, lehet, hogy volt olyan megállapodás, hogy erről kell tárgyalni, de olyan megállapodás nem volt, hogy ezt ki kell fizetni. Azt nem érzékelik sokan a kollégák közül, hogy a BKV hitelből működik. Hitelből többletjuttatást fizetni, az nekem abszurdnak tűnik. A mínuszból nem lehet fizetni. El lehet meditálni, hogy ez kinek a hibája, aki az elmúlt 20 évben bármilyen szinten ebben benne volt, az hibás. Felmerült a reklám kérdése. Az a helyzet állt elő, hogy ez a szerződés lejárt, mindenki remélte, hogy jó ajánlatokat fogunk kapni. Abban a dilemmában vagyok, hogy az ajánlatok kissebbek, mint amit eddig beszedtünk. Valószínűleg azt fogom javasolni, hogy semmisítsük meg ezt a tendert, mert semmi értelme sincs kevesebbért vagy ugyanannyiért egy másik vállalkozóval folytatni ezt a munkát. Nem tudom, hogy miért van ez, nem ad a piac többet érte. Az pontos megállapítás, hogy annyit fizetünk mi a költségvetésbe, mint amit normatív támogatás címen kapunk. Ugyanilyen egyenlőségjel van a vállalat bértömege, és a jegybevétel között. Mi annyit veszünk az utasoktól be, amibe a bér és a járulék kerül. A többi hiányzik a bevételből. Az árkiegészítés is pontos. Ennél egyrészt az ingyen utazókért semmit nem kapunk, a 65 év felettiekért. A tanuló és nyugdíjasbérletek után kapunk 16 milliárdot, de 26 milliárd járna. Ami az átlagbéreket illeti, a járművezetőké bruttó 270 ezer forint. Ez teljesen megegyezik a nemzetgazdasági átlagbérrel. Aki azt mondja, hogy ez a bér túlzott, az nincs tisztában ezekkel a számokkal. Kétségtelen, hogy a kollektív szerződésnek az anyagi vonzatai csökkentik a jövedelemszintet. A menedzsmentnek az a szándéka, hgoy ez ne jusson el a borítékig. Tehát ami bér, azt igyekezzünk megőrizni. Az a szándékunk, hogy a munkahelyeket ne érintse ez az egész rendszer, ameddig csak lehet. Az a legsúlyosabb dolog, ha valaki elveszti a munkahelyét. Erre engem ne fognak tudni kényszeríteni, de lehetne olyan megoldás is, hogy bocsássunk el 500 embert, és aki marad, annak adjunk többet havi 10 ezer forinttal. Én nem teszek különbséget a menedzsment, az adminisztratív, meg a műhelyben dolgozók között. Mindenkinek el kell látnia a családját. Nem egymás rovására kell ezt a helyzetet megoldani. Nekünk a munkahelyeket kell megőrizni, ezt meg csak úgy lehet, ha működik a cég. Balogh úrnak mondom, ahogy én ismerem ezt a közszolgáltatási szerződést, ez a finanszírozással nem foglalkozott csak azzal, hogy mit kell csinálnia a BKV-nak. Aztán csinálja úgy, ahogy tudja. Hitelből csinálta. Nem lett volna szabad felvenni a hitelt. Elnök úrnak válaszolnám, legkésőbb ápriilisban meg kell kötni az új szerződést, mert fel kell készülni a szolgáltatásra, ez nem megy egyik napról a másikra. A menetrendet 1 hónappal előbb kell ismerni, hogy mindent hozzá tudjunk rendelni. Nem sok idő van hátra. Fölmerült a kiszervezés kérdése. Az helyes, hogy ahol versenyezni lehet, ott teremtsük meg a feltételeket. Feltételeket teremtünk ahhoz, hogy ezen a versenypiacon azonos feltételekkel bárki indulhasson. Nagyon fontos, hogy a BKV busz-ágazat is indul ezen a versenyen. Ha nyer, akkor a BKV busz viszi az utasokat, ha nem, akkor az fogja vinni, aki megnyerte. A villamosnál meg a metrónál ez nincsen, mert nincs két villamos cég Budapesten. Ott van az, hogy a BKK mint megrendelő meg fogja vizsgálni, hogy mennyiért lehet ezt megcsinálni. Az EU irányelvek azt mondják ki, hogy ezen a piacon szolgáltatókkal azonos árszint az, ami elfogadható. Ha most  valaki megnézné a bécsi villamos árszintjét és mi most ezt kapnánk meg, akkor el volna intézve az egész dolog. Nem tudom, hogy mihez képest lesz majd ez meghatározva, de a megrendelővel meg kell alkudni az árban. Az autóbusznál nem kell alkudni, ki kell írni a pályázatot, és aki jobb kondíciót ajánl, az fog nyerni. Tehát ez nem kiszervezés, hanem versenyhelyzet. Én nem félek a versenytől, majdnem biztos vagyok benne, hogy a BKV jobb ajánlatot fog tenni, mint akármilyen maszek busztársaság. Remélem, mindenre tudtam válaszolni.
SZANISZLÓ SÁNDOR: Köszönjük, igazgató úré a szó.
SOMODI LÁSZLÓ: Tisztelt bizottság, Nyíri úr kérdésére mondanám, a közszolgáltatási szerződének tartalmaznia kell a megrendelt szolgáltatást és annak az indokolt kompenzációját. Ebbe beletartozik a működés költsége, a jogszabály szerint ésszerű nyereségnek is lennie kell, illetve beletartozik annak az amortizációnak a pótlása, ami a megrendelt közszolgáltatással kapcsolatosan fölmerül. Ezeket nemhogy szabad, hanem kötelező finanszírozni a jogszabályok szerint. Hogy a pénz erre honnan van, azt most nem látom, de ezeket kéne finanszírozni. Ez erre az évre vetítve kb. 70 milliárd lenne, a fogyasztói árkiegészítést félretéve. Egyet nem lehet finanszírozni ezen a megrendelői ágon, a múltbéli szolgáltatások működésére felvett hiteleknek a jelenlegi kamatait. Tehát a 7 milliárdos kamatot, ami a múltban működésre el lett költve, és most vissza kéne fizetni, azt nem lehet a május utáni szolgáltatási szerződés megrendelői díjaként finanszírozni, azt tulajdonosi ágon kell kezelni más formában. A versenyeztetés előnyeivel, hátrányaival kapcsolatban én árnyaltabban fogalmaznék. Az eddigi példák azt mutatják, hogy azonos körülmények között jellemzően inkább olcsóbb tud lenni egy versenyeztetéssel nyert üzem. Az eddigi gyakorlat ezt mutatta ki. Nyilván ez nem jelenti az, hogy egy vadonatúj buszos versenyeztetéssel nyert vállalkozó olcsóbb tud lenni, mint egy szétesőben lévő Ikarusz, amire ma még nem költünk semmit, de holnap kéne venni helyette újat, vagy föl kéne újítani 20 millióért. Nem akarok hosszan érvelni a versenyeztetési modell mellett, a Közgyűlés kimondta, hogy kell lennie belső szolgáltatónak és versenyeztetésnek is. Alelnök úrnak mondom, a tanulmány megvan, egy aláírásra vár még, amint ez megvan, küldeni fogom. Ez elnök úr számára is elérhető anyag. Rózsahegyi úr konkrét kérdésére mondom, a XVII. kerületben a „Csaba busszal” kapcsolatban, az egyik vége már megépült, a másik végéről van egyeztetés, hogy hol fordul be, milyen mellékutcákban, de bízom benne, hogy hamarosan a végére fogunk jutni. Az utasváró-szerződést nem a közlekedési szakma bármely szereplője kötötte, van egy általunk képviselt vélelmezés, hogy nem biztos, hogy a legelőnyösebb szerződési feltételek voltak ezek a tenderek. A BKV működésének társadalmi hasznosságáról azt gondoljuk, ha minden hatást figyelembe veszünk, hogy nemzetközösségi szinten befizető és nem elszívó. Tehát inkább hoz, mint elvisz. A bérkérdés nagyon érzékeny dolog, el tud fajulni, ebben nehéz jót mondani. Minden dolgozó keményen megdolgozik a fizetéséért, de néhány dolgot a helyére kell tenni. Mikor arról beszélünk, hogy egy kollektív szerződésnél 4 milliárdos megtakarításra tesz a munkáltató javaslatot, és 60 milliárd a BKV teljes személyi jellegű ráfordítása, akkor ez nem 20-30%. A munka nehézségét el kell ismerni, ebben nincs vita, de látni kell, hogy mikor egy villamosvezetői tanfolyam 30 helyére jelentkeznek több százan, akkor felmerülhet az, hogy bármilyen nyomorúságos a helyzet, vannak olyan dolgozók, akik ugyanazt a munkát olcsóbban elvégeznék. A közszolgáltatási szerződést legkésőbb április végéig meg kell kötni, hogy május 1-jén is menjen tovább a dolog. Köszönöm.
SZANISZLÓ SÁNDOR: Köszönjük, Gulyás úré a szó.

GULYÁS ATTILA: Köszönöm, rövid leszek. Kezdem elnök úrnak azzal a mondatával, hogy a szakszervezeteknek is van felelőssége. Én egyetértek ezzel. Egy dologra tudok gondolni, 2007-ben volt két sztrájk, nem bérekért, hanem azért, mert a BKV finanszírozása ugyanúgy nem volt megoldva, ahogy most se. Lehet, hogy túl puhák voltak a szakszervezetek, és a második sztrájk után megálltak, úgy gondoltuk, hogy ez elég lesz figyelemfelkeltésnek, másrészt nem akartuk a lakosságot indokolatlanul büntetni. Lehet, hogy keményebbnek kellett volna lenni. Abban a környezetben egy akkori sztrájktörvénynél lehet, hogy nagyobb lett volna a mozgásterünk. Nem tudom, hogy most, ez ilyen 66 %-os elégséges szolgáltatást előíró sztrájktörvénynél hogy néz ki a dolog, mert még nem próbálta ki senki. Remélem, nem kényszerülünk majd rá. A bér témával kapcsolatban egyetértek, én sem tartom kimagaslónak a béreket, nem is mindent lehet összemérni. A metrónál dolgozónak mivel mérik össze az országban a bérét? Nincs másik metróvonal. Akiknél meg össze lehet mérni, ott viszont felhívom a figyelmet, hogy sok helyen maszek, vagy kisebb közlekedési vállalatoknál trükköznek a bérekkel. Egy irreálisan magas gázolaj megtakarítást fizetnek a sofőröknek, ami képtelenség, olyan normák nincsenek, de ez által adómentesen adható nekik a jövedelem az állam meg elesik az adóbevételtől. A BKV-nál az utolsó fillér is átláthatóan megy ki. Sajnos itt nem arról van szó, hogy 10 ezer forinttal valaki többet kapjon, hanem arról, hogy a kötelező bérkompenzációt nem fizeti ki a cég, a minimálbér-emelést nem fizeti ki a cég. A szakszervezetek nem pluszokat követelnek, hanem szeretnék megtartani ezeket a jövedelmeket, hogy egyáltalán meg tudjanak élni az emberek. Igaz, ebben a gazdasági helyzetben minden munkakörre van jelentkező, mert mindig vannak nyomorúságosabb sorsú emberek még a mi kollégáinknál is. Ezen logika alapján akkor legyen mindenki egyformán nyomorult, legyen mindenhol minimálbér, aki meg ki akar jönni, azt verjük fejbe, hogy visszamenjen a helyére. Én abszolút nem tudom ezt a logikát elfogadni. Sőt, még a menedzsment béreit is védeném, ugyanis a BKV-nál sok speciális mérnöki szaktudásra van szükség, ahol a legjobb szakemberekre van szükség. Le lehet vinni a vezetők pénzét is, de akkor a jó képességű szakemberek el fognak menni máshova, mondjuk a BKK-ba, mert ott jobban meg tudják fizetni. Ez olyan félkomoly megjegyzés volt. Nem igaz az a mondás, hogy ez egy veszteséges cég, és elégedjenek meg kisebb bérrel az emberek. Nem veszteséges, nincsen megfinanszírozva, és szükség van a speciális tudásra. A szakszervezetek nyitottak akár egy bértarifa rendszer kidolgozásában is. Köszönöm szépen.

SZANISZLÓ SÁNDOR: Köszönjük, alelnök asszonyé a szó.
SOMFAI ÁGNES: Áttérnék a környezetvédelmi vonatkozásokra. Az egyik egy megválaszolatlan kérdés, amit még májusban az előző vezérigazgató úr a Közgyűlésben nem válaszolt meg. Akkor tárgyaltuk a metrószerelvények egy részének a kivonását. Akkor 111 db 35-40 év közötti kocsit vizsgáltak felül. Szeretném tudni, hogy most pontosan hol tartunk? A hírekben hetente hallani, hogy egy szerelvény füstöl. Ez hogyan fordulhat elő, hogyan működik itt az engedélyeztetés? Tudomásunk szerint forgalomba csak olyan jármű helyezhető, ami rendelkezik a Nemzeti Közlekedési Hatóság érvényes engedélyével. Szeretném megtudni, hogy milyen engedéllyel közlekedhetnek ma metrószerelvények. Milyen biztosítási rendszere van a BKV-nak? Hogyan fordulhatnak elő azok az események, amiket hallunk? Az is lehet, hogy a központi szabályozás nem elég szigorú ebben a tekintetben. A másik a busztenderrel kapcsolatos. Kíváncsi vagyok, hogy a környezetvédelmi kategóriák tekintetében milyen előírások lesznek azokra vonatkozóan, akik indulnak majd ezen. Előírják-e az E4+ kategóriát például? Elhangzott, hogy egy esetleges BKV leállás hatással lesz majd a városi környezet minőségére. Azt hallottam, hogy a buszok annyira öregek, hogy nem érdemes részecskeszűrővel felszerelni őket. Egyelőre ennyit szerettem volna kérdezni.
SZANISZLÓ SÁNDOR: Alelnök úré a szó.

GYENGE ZSOLT: Köszönöm, azt gondolom, hogy nagyjából mindenki látja, hogy a BKV milyen helyzetben van. Annak is örülök, hogy elhangzott, hogy az elmúlt 20 évnek a történései vezettek oda, ahol most tartunk. Azt is látni kell, hogy másfél év alatt ezeket a problémákat nem lehet megoldani. Még akkor se, ha a kormány átvállalná a cég adósságának a kifizetését, amit jó ötletnek gondolok a városvezetés részéről, csak szerintem elkövették azt a hibát, hogy nem gondoltak „B” tervben. Mi van akkor, ha az állam nem vállalja át az adósságot. Ha már itt tartunk, az állam és a BKV kapcsolatánál, bennem fölmerül egy olyan kérdés, hogy mennyire reális az, hogy esetleg az állam államosítja a BKV-t. Ez mostanában tendencia. Az önkormányzatok esetében pl. a kórházaknál, oktatási intézményeknél tulajdonképpen egy államosítás történik. Jól látom-e, hogy ebbe az irányba is elmehetnek a dolgok. A BKV csőd közeli helyzetben van, de ugyanakkor egy strukturális átalakítás is zajlik az irányítási rendszer vonatkozásában. Nevezetesen, hogy 2010-ben a BKK létrejött és megkezdte a működését. Már akkor lehetett olvasni, hogy az ún. londoni modellt preferálják, ami szerintem úgy nézne ki, hogy van egy irányító testület, ez a BKK, és vannak különböző tömegközlekedési  alágazatok, mint mondjuk, Busz Kft, Villamos Kft stb. Ebből megint csak azt lehet látni, hogy van akkor egy BKV, ami tulajdonképpen kiüresedik, és ott marad egy Akácfa utcai székház, abban pár tízezer ember. Tehát az a kérdésem, jól látom-e, hogy ebbe az irányba megy a tömegközlekedés működtetésének a struktúrája? Akkor viszont a szakszervezeteknek ne legyenek illúzióik, hogy hány ember marad a BKV kötelékében, mert ha a londoni modell valósul meg, akkor szerintem itt nem BKV-ról beszélünk a jövőre nézve, hanem BKK-ról és az általa irányított ágazatokról. A buszágazat alvállalkozásba adással kapcsolatban, nagyon jó, hogy a BKV indulna, de szerintem ez nem reális. Milyen járművekkel indul a cég? Milyen buszokkal indulna egy olyan pályázaton, ahova kiírnak egy Euro 5-ös motort, légkondicionálást, és a BKV-nak pedig olyan buszai vannak, hogy 18 év az átlagkor. Azt jó lenne megtudni a tanulmányból, hogy tényleg olcsóbb vagy nem olcsóbb. Ígéretet kaptunk, hogy majd látni fogjuk. Az a véleményem, hogy ha alvállakozók fogják üzemeltetni a buszok egy részét, akkor az a pénz, ami most a rendszeren belül marad, annak egy részét garantáltan egy külső pontba, egy vállalkozónak a zsebébe fogják fizetni az adófizetők. A magam részéről ezt az alvállalkozásba adást, ha másért nem, már csak ezért sem tartom célszerűnek.
SZANISZLÓ SÁNDOR: Polgármester úr következik.
NYÍRI CSABA: Köszönöm, alelnök asszony elnézését kérem, nem akarom a válaszadás jogát elvenni a szakemberektől, de mi talán könnyebben kimondhatunk olyan dolgot, amit ők esetleg nem. Tetszett mondani, hogy hogyan mehetnek ki azok a járművek. Visszakérdezek, hogy lehet az, hogy 40 éves metrókocsik, 25 éves buszok, villamosok járnak? Az előző városvezetés miért nem gondoskodott erről? Moszkvában nem járnak ilyen öreg járművek, Prágában pláne. Miért Budapest van ebben a kitüntetett helyzetben, hogy roncsokkal közlekedik. Nagy empátiával gondolok főpolgármester úrra és Várszegi úrra, nem szeretnék a helyükben lenni, képzeljük el, milyen stressz alatt alszanak, ha például kigyullad egy szerelvény és 100 ember meghal. Mi lenne, ha a hármas metrót leállítaná Tarlós úr, akkor talán fölébrednének, hogy itt megoldást kell keresni. Nincsen „B” megoldás. Azt mondom most is, hogy a főváros tömegközlekedése nem lehet Budapest büdzséjének a kérdése. Ide mindenki feljön, lejön. Itt utazik mindenki, mi Leányfalusiak is. A kormánynak igenis be kell szállni ezeknek a cégeknek a működtetésébe.

SZANISZLÓ SÁNDOR: Megadom a szót a VEKE képviselőjének, parancsoljon.

FELD ISTVÁN MÁRTON: Köszönöm a meghívást a bizottsági ülésre, és szeretnénk kérni, hogy a jövőben ebből legyen gyakorlat. Ez a múltban így volt, és sok mindent meg lehetett beszélni a bizottsági üléseken. Ez a demokratikus rendszernek egy alapja, hogy legyen egy olyan fórum, ahol mindenki elmondhatja a véleményét. Úgy gondoljuk, hogy jó lenne, ha a fővárosi szervezetek, közlekedési szervezetek fölötti kontrollban, véleményezésben nagyobb szerepe lenne a bizottságoknak. Voltak itt a Vitézy úr részéről kicsit lekezelő megjegyzések a bizottsági munka irányában, hogy a koalíciós időkben lehetett sasszézni, de most már nincsen szükség ilyen bizottságokra. Én azt gondolom, hogy van, és annak idején ő is szívesen részt vett bizottsági üléseken, mint látjuk, ez most nem így van. A témához kapcsolódva, sok mindent elmondtak előttem, amivel a VEKE is egyetért. Úgy látjuk, ami most zajlik, nagyrészt egy pártpolitikai csatározás. Mi ehhez keveset tudunk hozzáfűzni, hiszen szakmai civil szervezet vagyunk. Mikor azt látjuk a hírekben, hogy olyan gondolatok jelennek meg, hogy itt X az Y-t utálja a felső politikai vezetésben és a BKV finanszírozási helyzete azért ilyen, hogy ezzel egymást leszedjék a pályáról, ezt nem akarom kommentálni. Egyetértek azzal, ami elhangzott, így nem lehet egy céget fenntartani, hogy újra és újra plusz támogatásokat kell apránként belerakni, és ez úgy csapódik le a közvélemény felé, hogy a BKV már megint pénzt kapott. Kapott, persze, csak nem eleget, és nem hosszú távra lett rendezve a működés, hanem hónapról hónapra. Még annyit fűznék hozzá, hogy hallottuk, hogy a BKV mindenféle megtakarítási lehetőséget kimerített. Azt gondolom, hogy erre a válságos helyzetre tekintettel szükséges még további lehetőségeknek a vizsgálata, és fontos, hogy ne az utasokon, de ne is a dolgozókon kezdjék ezeket a megtakarításokat, hanem próbálják azokat a tartalékokat felhasználni, amelyek a BKV-ban vannak. Például mi gondolkoztunk a csúcsidőszaknak a széttolásán. Vizsgálni kell azt a lehetőséget, hogy például iskolakezdéseket, hivatali munkakezdéseket mondjuk, a csúcsidő utánra lehetne tolni, ezáltal elérhető lenne az, hogy csúcsidőben valamelyest csökkenjen a kapacitás, rögtön utána pedig növelni lehessen. A bevont eszközök számán ilyen módon megtakarítást lehetne elérni, illetve a személyzet létszáma tekintetében is.  Mi kértük a Közlekedési Kft-től egy vizsgálatot ebben a témában, ők 8 %-ot mondtak előzetes becslésként arra, hogy egy ilyen megoldással a reggeli csúcsórákban kb. ekkora mértékben lehetne csökkenteni a teljesítményt. Aztán fölmerült a székház ügye, ez is vizsgálandó, hiszen tízezrek ugyan nem, de ezres nagyságban dolgoznak ott, és az ő nagy részüket átveszi a BKK. Nekik tudomásom szerint lesz egy új székházuk mostanában, tehát kérdéses az, hogy ezt a hatalmas épületet nem lenne-e érdemes lecserélni valami kisebb, fenntartható ingatlanra. Ezen kívül jó lenne megvizsgálni a hálózatot, hogy hol lehetne átcsoportosítani járműveket olyan helyekre, ahol zsúfoltság van, vagy esetleg indokol-e a hármas metrónak a hat kocsis összeállítása hétvégén, nem lehetne-e kevesebbel megoldani. Elhangzottak itt jó felvetések, ilyen irányba kéne elindulni. Mi azt látjuk fontosnak, hogy az állammal minél hamarabb megállapodjanak a fővárosi politikusok, a veszekedéseket minél előbb rendezzék, és egy kiszámítható pályára állhasson a cég.
Köszönöm, ennyit szerettem volna elmondani.
SZANISZLÓ SÁNDOR: Köszönjük, vezérigazgató úré a szó.
VÁRSZEGI GYULA: Gulyás úrnak előbb elfelejtettem mondani, hogy a kötelező minimálbér emelés már benne lesz a mostani fizetésben, a kötelező kompenzáció pedig a februári fizetésben. Az a gond, hogy elég nehéz kiszámolni ezt emberenként, mert nem egy bérre kell kiszámolni, hanem a havonta változó pótlékok szerint. Ha már ki lehetett volna számolni, akkor már a mostaniban benne lenne. Tehát februárban kifizetésre kerül. Ugyanez érvényes a dolgozók és nyugdíjasok utazási igazolványára. Ezt mindenképpen biztosítjuk. Ami a metrókocsikat illeti, ez pikáns ügy. A 40 év fölötti kocsik lettek kivonva a forgalomból. Szerencsétlen módon pont azok voltak 40 év fölött, amik egy felújításon átestek, tehát a legjobban néztek ki. Az oka az volt, hogy az orosz szakértők azt mondták, hogy ők már 20 év után kidobják őket, mert az alvázban olyan jelenségek mutatkoznak, ami veszélyt jelent. Ezt mi pályázaton két egyetemi szakértő csoporttal felülvizsgáltattuk, kiderült, hogy semmi ilyen jelenség ezeknél a kocsiknál nincs. Ezek ebből a szempontból megbízhatóak. Egy ilyen intézkedést korrigálni nagyon nehéz, ami a biztonság irányába mutatott, de korrigáltuk. Egyenként 4 millióért az egyetem vállalta, hogy minősíti ezeket a kocsikat, és amelyik átmegy ezen a minősítésen, az visszaállítható. Egyet már visszaállítottunk ebből. Az egész addig fog tartani, amíg találunk olyat, ami rosszabb, mint amit vissza kell állítani. Mert ez nem pluszba megy, hanem ki kell dobni egy másikat, ami még ennél is rosszabb. A helyzet akkor fog javulni, amikor a francia kocsik beállnak, ez az év folyamán lesz esedékes. A próbafutás elkezdődött, és év végére fokozatosan ezek a kocsik lecserélésre kerülnek, és a legjobbak átmennek a hármas metróra. kb. 20 darab, és az ottani legrosszabbakat kidobjuk. A füstölgés szintén pikáns. A legutóbbi 3 füstöltés személyesen vizsgáltam meg, mert érthetetlennek tartottam, hogy a tűzoltók kimentek, és semmilyen jelét nem találták a tűznek. Bekértem mind a három metrókocsi vezetőt, és a következő derült ki, a tűzoltóság kiadott egy olyan utasítást, hogy ha bármi olyan jelet tapasztal a személyzet, hogy valami baj lesz, akkor azonnal le kell állni és hívni kell a tűzoltókat. Ez a három eset ilyen volt, az utólagos vizsgálat nem találta nyomát, hogy mi füstölt, kivéve egyet, egy váltó kigyulladt azért, mert a szél odasodort egy falevelet, és amikor bekapcsolták a fűtést, akkor kigyulladt a falevél. Mire a tűzoltók kiértek, már a hamu se volt ott, ebből volt egy fél órás üzemszünet. Ez megint olyan kérdés, ugye a személyzet a legjobb szándékkal jár el, hallott egy pukkanást, valószínűleg egy biztosíték kidurrant, vagy valami fényjelenséget tapasztal, leállt intézkedni, mert ő nem intézkedhet, csak a tűzoltót hívhatja ki. Ez volt a legutóbbi 3 eset. Korábban az ilyen esetekben a személyzet elintézte a dolgot. Ez a tűzoltósági felhívás mondja azt, hogy ki kell hívni ilyen esetben a tűzoltókat. Egy metrótűz volt, amikor kiégett egy kocsi, személyzet és utasok nélkül, egy kihúzó vágányon. A többi nem volt metrótűz. Füstölt, melegedett, de tűz nem volt a metróban. Az összes újság azzal van tele, hogy metrótűz van, leveleket kapok, hogy utazhat-e a gyerek a metrón, ha az ilyen veszélyes. Így néz ki a kommunikációja ennek az ügynek.  Én a tűzoltóknak meg fogom írni a véleményem erről, de kíváncsi vagyok, hogy visszavonásra kerül-e ez az intézkedés. A környezetvédelmi témához kapcsolódva, sajnos a BKV az egyik leginkább környezetszennyező cég, 5000 tonna káros anyagot bocsájtunk ki egy évben. Ez horribilis mennyiség. Ennek az oka a gépjármű állomány, aminek a 25%-a nullás vagy annál rosszabb besorolású. Nemcsak fizikai, hanem erkölcsi selejt is. Egyébként foglalkozunk a gázhajtással és villamoshajtással, van ez környezetvédelmi tervünk, aminek a végösszege 44 milliárd forint. Mindent tudunk, amit csinálni kéne a környezetvédelem érdekében. Egyet nem tudunk, 44 milliárdot csinálni. Például műszaki fejlesztés keretében egy villamos-tároló rendszerrel foglalkozunk a vágányok mentén, ami akkumulátor jelleggel tárol, és amikor van fogyasztó, akkor elhasználja. Ez nem jelent Budapesten kibocsájtás-csökkentést de országosan igen, mert nem kell annyi áramot táplálni az erőművekből. Ez most csak egy példának mondtam. Az elektromos busz a másik, amivel foglalkozunk, a számításaink szerint, ha a cég hitelképes lesz, akkor hitelből tudunk venni elektromos buszt, és ennek 4 éven belül megtérülne az ára az üzemanyag megtakarításban. Ez már egy vállalatszerű működésnek a példája lenne. A megtakarítások több esetben felmerültek, teljesen igaz, hogy ezekből a keserves megtakarításokból összehordott pénz nincs arányban azzal, amire szükség lenne. Ennek a tízszeresét el tudnánk mi magunk költeni, de ezt nem tesszük, azért mert volt egy ilyen vállalás, hogy mindenki tegye le ebben az ügyben azt, amit le tud tenni. Mi 5 milliárd megtakarítást vállaltunk globálisan, ez nem fedezi a 2012. évi inflációt sem. Tehát csak egy relatív megtakarítás jelentkezik. Én örülök, ha a civil szervezetek ilyen jellegű megkeresésekkel jönnek, mert kicsit talán kinyitja a szemét mindenkinek, még ha vitaalap lehet is. Mi 90 %-ra tervezzük a csúcsidei kihasználást. Mondjuk egy 10%-os zsúfoltság növekedés kb. 5 milliárdot hozna a BKV-nak. Ezt csak az arányok érzékeltetésére mondom. De a helyzeten ez semmit nem javít, mert nagyságrendi különbségek vannak a hiányt illetően. Ami a székházat illeti, amíg én ott vagyok, addig az ott lesz. Se bérbe, se kölcsön, se eladni nem fogjuk. Lesz majd olyan iroda, amit eladunk, amikor a négyes metró belép, de az nem a székház lesz. Ez a cég több mint száz éve abban a székházban van. Ezen nem fogunk spórolni, legfeljebb a fűtést korszerűsítjük majd. A kiszervezéssel kapcsolatban mondtam, ha hitelképes a cég, akkor a versenypiacon ugyanolyan kondíciókkal meg tudunk jelenni, a mi szakembergárdánk jobb, mint akik a versenypiacon megjelennek, hacsak nem csábítják el őket tőlünk. Egyébként a belső átszervezés olyan irányba mutat, hogy költségcentrumokat hozunk létre, és üzemegységek fognak megjelenni a piacon, tehát direkten a feladathoz eszközöket is rendelünk és nem mindent a központi kitalálók fognak megmondani, hanem ott fog megoldódni a kérdés, ahol a probléma felmerül. Ezzel is készülünk erre a bizonyos versenyre. Ami a londoni modellt illeti, azt meg kell a londoniaknak hagyni. Budapesten budapesti modellt kell csinálni. Köszönöm.
SZANISZLÓ SÁNDOR: Igazgató úr következik.
SOMODI LÁSZLÓ: Azt el lehet mondani, hogy a város összes közlekedésfejlesztési projektje így vagy úgy a környezetvédelemhez kapcsolódik. Legyen szó akár a kötöttpályás vonalak fejlesztéséről, a 2012-2020 közötti uniós projektek előkészítéséről, a kerékpáros közlekedés fejlesztéséről. A környezetvédelem a közlekedésfejlesztési tevékenységeknek mindenképpen az élén van. Ennek a közeljövőben történő beszerzéseknél is ott kell lennie. Ez egy olyan dolog, ami pénzt is ér. Egy gond van, nagyon minimálisak azok a támogatás igénybevételi lehetőségek, amik a környezetbarát megoldásokat segítik. Nagyon fontos, hogy az intézményrendszer átalakítása a megrendelői és üzemeltetői feladatok elválasztásáról szól és nem bármilyen vízfejnek a duplikálásáról. Ezen folyamat mentén egyrészt a BKK-nak magának is hatékonyan kell gazdálkodnia a létszámmal, és a BKV részéről is így kell ennek történnie. Köszönöm.
SZANISZLÓ SÁNDOR: Alelnök úr.
GYENGE ZSOLT: Arra szeretnék választ, hogy az államosítás, mint olyan, benne van a levegőben, vagy ez csak egy rossz vicc.
VÁRSZEGI GYULA: Nem a válasz az érdekes, hanem az, hogy van-e valakinek ilyen szándéka. A BKV saját tőke 127 milliárd forint. Én el tudom képzelni, hogy a 60 milliárdos hitelállományt az állam egy tőkeemeléssel kiváltja és szerez a BKV-ban 37% tulajdont. Ez senkit nem rendítene meg, én informálisan nem döntéshozókkal erről beszéltem, valakinek tetszett az ötlet, valaki azt mondta, hogy az állam kisebbségi tulajdonosként nem száll be semmibe. 
SZANISZLÓ SÁNDOR: Köszönöm szépen, fontos volt, hogy ezekről szót ejtsünk, ebben az évben még a környezetvédelmi oldaláról a kérdésnek beszélnénk, vezérigazgató urat akkor is örömmel látnánk. A két legfontosabb dolog, hogy működjön továbbra is a cég és legyen munkabéke. Köszönjük szépen hogy eljöttek, az ülést lezárom, mindenkinek kellemes napot kívánok.




Budapest, 2012. február 7.

